《自四安返杭易车而舟对雪感赋》
清代·杨葆光

水居喜有舟，推篷见残雪。昨朝途遇雨，破被冷如铁。

壮士不畏寒，腔中有热血。嗟彼趋炎者，炙手可使热。

暖酒拥肉屏，围炉据金穴。安知茅舍中，高卧有清节。

况当频年兵，骨肉动隔绝。军前战衣薄，坐使肌肤裂。

忆昔李凉国，袭蔡亦人杰。江南带甲多，连兵一何拙。

将才良不易，世事那可说。鲰生虽无才，龊龊殊不屑。

生与哙等伍，羞为论优劣。班超非异人，燕然有铭碣。

拔剑起雄心，摩崖纪余烈。但愿战功成，莫咏《新昏别》。

作者简介：（1830—1912）江苏娄县人，字古酝，号苏盦，又号红豆词人。诸生。同治间，居保定莲池书院，与修《畿辅通志》。光绪间官浙江景宁知县。骈散文诗词均有名。有《苏盦集》。